1969-жылдын 19-майында СССРдин ИИМдин буйругу менен СССРдин ИИМ милициянын Фрунзедеги атайын орто мектеби түзүлгөн. Ошол мезгилдеги милиция мектебинин алгачкы жетекчиси милициянын генерал-майору Шабиров Джапар Шабирович болгон. Анын орун басарлары болуп милициянын подполковниктери Замолин Дмитрий Иванович жана Усубалиев Эшенкул Усубалиевич дайындалышкан. Алгач 18 окутуучулук курамдан турган атайын жана коомдук юридикалык сабактар деген 2 цикл ишке кирген. МФАОМ алгачкы кабыл алуусун 1969-жылдын 1-октябрында жүргүзгөн, Советтик Армиянын катарынан демобилизациялангандардын, жарандык жаштардын жана милициянын кызматкерлеринин ичинен 64 адам окууга кабыл алынган. МФАОМди 4 миңден ашуун адам билимге ээ болуп, атайын орто юридикалык билим жөнүндө диплом алып чыгышкан. Республикадагы ИИМдин системасынын жана башка укук коргоо органдарынын көптөгөн жетекчилери дал ушул окуу жайдын бүтүрүүчүлөрү болгон. 1991-жылдын 19-июлунда Союздук Республикалардын суверенитеттүүлүк процессине байланыштуу Өлкө башчынын Указы менен СССР ИИМдин милициянын Фрунзедеги атайын орто мектеби Кыргыз Республикасынын ИИМдин Бишкектеги жогорку мектеби болуп кайрадан түзүлгөн. Окуу жай өзүнүн өнүгүүсүндө жогорку юридикалуу билимдүү адистерди даярдоо жолу менен республиканын ички иштер органдарынын кадрдык потенциалын бекемдөөгө олуттуу салым кошкон.